Gara poetica 
Bonarcado (24 Giugno 1979) Festa di San Giovanni Battista 

Tra i poeti 
Francesco Mura
Francesco Sale

Mura - 1
In-d-unu tempus non tantu lontanu
in Bonarcadu m’an intesu e bidu
cun Carta de Illorai manu-manu
cando s’ocasione mi as ofridu
e oe po s’eroe de su Giordanu
ja chi m’as tentu in contu e preferidu
torro po ti nd’atire, amada zente,
aterunu saludu riverente.

Sale - 2
Bonarcadu, imponente costruidu
ti ana in mesu ’e costa a bella vista.
Mai a inoghe no che fia ’ennìdu
ne comente istranzu e ne turista:
mi as a prima ocannu preferidu
po custa festa ’e Juanne Batista.
Onorende su fizu ’e Lisabeta
custu primu saludu meu atzeta.

Mura - 3
De su Batista po su festivale
ch’enzo, ch’est protetore tou e mere,
poninde in motu sa vena mentale
in su palcu fatende unu dovere.
A su fiancu de Frantziscu Sale
mi faghet veramente piaghere
prite contat novellu in custa zona:
isperamos de fagher gara ’ona.

Sale - 4
Ma comente cliente e che istranzu
sempre a inoghe ses beninde, Mura,
e cantas istasera a sa segura
si ch’as torradu a ponner su calcanzu:
tantu cumprendo chi no as paura
chi Sale ti lu diat unu ’anzu
e no ti pones in mannos arriscos
tantu est sa gara ’e sos duos Frantziscos.

Mura - 5
Non penses chi cun rabbia m’isfoghe
initziende ’e sa gara s’arcanu.
An intesu sa mia umile ’oghe
in Bonarcàdu da sende giovanu
ma conta sas garas ch’apo fatu inoghe
cun sos didos de una sola manu.
E persuasu sies e seguru:
las contas totu e ti nd’avantzat puru.

Sale - 6
Naras chi no che ses bénnidu assai
a custa digna populatzione.
Ma connòschene sa tua persone,
si che torras no est unu guai:
faghet invece a mie impressione
puite no che so ’énnidu mai.
E si sa sorte no podet intervènnere
non so siguru si che torro a bènnere.

Mura - 7
Mancu sas mias an a esser tantas
garas comente improvisadore.
No mi cuntentas mancari mi ’antas
cherìndem’aumentare su valore:
tue est sa prima ’olta chi che cantas,
tocat a tie a ti fagher onore
ja chi ocannu abbeltu ti an sa polta
po che torrare un’ateruna ’olta.

Sale - 8
Dognunu cando pigat a sa gala
de si fagher onore at sa idea
ma est de sos poetas s’istadea
po chie a bolare abberit s’ala
ca si podet sentire ’e muta mala
e tando ’essit una gara fea.
S’istanote non bessit tantu bella
tzeltu no m’apo a fagher clientella.

Mura - 9
Sale, ses de sos palcos in s’altura
po chi sias bessidu a talda edade.
Tenes poesiana abilidade,
fatu cun totus as bella figura:
a fiancu ’e sos donos de natura
bi ponimos sa bona volontade
ca si su versu iscurrèvole ch’essit
as a bier discreta chi resessit.

Sale - 10
S’impignu amos a ponner puntuale
comente as ja, Frantziscu, annuntziadu
ca si so istanote isfoltunadu
totu sas gulpas chi ’etan a Sale
ca semus ambos in-d-unu juale
chi tirare devimos un’aradu
e si no si cuntentat su padronu
at a narrer: ma Sale no est bonu.

Mura - 11
As una bella otada cuncepidu,
m’as pienu su coro de allegria.
In su campu ’e sa salda poesia
tue puru a cantare ses naschidu.
Deo cando a sas garas so ’essidu
fatu su ch’apo pòtidu apo ebbia
chena ch’essire da sa ’este fora:
gai matessi so fatende ancora.

Sale - 12
Ma chie a cantare at uriolu
cando che pigat de su parcu a susu
si de sa mente no lu est confusu
podet sos versos imbolare a bolu
e non devet fagher su chi podet solu
ma finas calchi cosa de piusu
ca b’istat bene a si fagher onore
a costu puru ’e versare suore.

Mura - 13
Igue diferentzia bi noto
e si, Sale, lu negas tando est feu.
Cun custu donu chi mi at dadu Deu
cando camino a passu e cando a troto
però cand’apo fatu su chi poto
isvoltu est sempre su còmpitu meu.
E tue, sena la fagher noiosa,
che deo faghe sa matessi cosa.

Sale - 14
Ma una cosa as a pensare solu:
deo in sa realtade ti la noto.
Ja no ti l’ap’a dare unu catzoto:
po cussu no nde tenzas uriolu.
Ma si mi palzo lentu andende a troto
lu so dispostu a ch’etare su ’olu
poi a sa fine si at a discùrrere
da chi sos caddos sun postos a cùrrere.

Mura - 15
Da ch’a su donu ’e natura risaltu
isfogu das rispondo a dogni costu.
Unu bellu cuntzetu mi as propostu,
no si meritat a esser iscaltu
però no ti che pighes tropu in altu:
restare deves inue ti an postu.
O Sale, ti l’avelto in salda rima
ca si no no bi arrivis a sa chima.

Sale - 16
Ma pensa, su poeta de una gala
chi est dipostu ’e cantare continu.
No s’at sempre a sentire in muta mala
si altzare si ponet in caminu:
si mi ponzo a pigare in-d-un’iscala
devo arrivare a s’ùltimu gradinu.
No so dipostu de restare a coa
e si lu poto nde fato sa proa.

Mura - 17
Ja mi piaghet su tou argumentu
e de cussa manera sighi e canta.
Però ti fato un’avertimentu,
Frantziscu Sale, da sana pianta:
si ses collaudadu po chimbanta
subra ’e palas no nde ponzas chentu
ca ti faghet s’ischina a un’unchinu
e podes ruer in mesu caminu.

Sale - 18
Ma però, Mura caru, ìstabi atentu
chi bene postos sos dicios lu sunu
e ti lu naro a momentu oportunu
ca de Sardigna est unu documentu.
Naran: inue bi nde campat chentu
bi nde podet campare chentu e unu.
E si bi pones unu chilu ’e piusu
che lu podes etotu altzare a susu.

Mura - 19
Frantziscu Sale, cando abberis laras
no mi lu faghes su coro cuntentu.
A risponder a mie ti preparas:
bido chi jughes nòbile talentu
ma però custos chentu chi mi naras
poden esser famidos totas chentu.
Si bi nde pones un’àteru in afidu
bi aggiunghes un’àteru famidu.

Sale - 20
Ma ancora b’insistimos in iscena
ca bi ses insistinde tantu forte
ca bi est cuddu in sa vida terrena
chi de tenner su pane no at sorte:
mezus sa ’entre esser mesu piena
e no aer da su fàmene sa morte.
Unu bìculu ’e pane si li as dadu
pensa ateruna vida chi as salvadu.

Mura - 21
Però sa morte lassende la sias
ca àteru nos ispetat, caru Sale.
Tenes in mente bellas fantasias,
das isfogu a su donu naturale
però s’insara no ammento male
ponner a currer sos caddos cherias
e sun bennidas sas ocasiones:
comintza a los pungher sos isprones.

Sale - 22
Si nde so arrivadu a custu giassu
no so ’ènnidu certu a mi corcare.
Ma Mura a mie est a fiancu ’e pare,
pius de me a pena a pena est rassu
però no nd’isco si allegro su passu
si che deo est in gradu ’e caminare
ca a su pesu chi tenes mi nde abbizo
chi si mi ponzo a currer ti cuizo.

Mura - 23
A ti che pones sos dubbios fora,
caru Sale, non fetas s’atrividu.
Mi’ chi prontu m’agatas in dogn’ora:
po chi palza dormende so ischidu.
Dae cando a cantare so ’essidu
tue currinde no m’as bidu ancora
ma si mi bides ti nde meravizas:
po ch’andes lestru mai mi cuizas.

Sale - 24
Si cheres bi jogamos una carta
e b’avantzamos in s’abba profunda.
Deo apo su coraggiu in mesu s’unda
de poder caminare a vela isparta
e forsi inue deo ando in cuarta
tue mancu caminas in sigunda
e duncas si de currer as pidinu
acontzamos su ’àrriu in caminu.

Mura - 25
Caru Sale, ses sempre bussa-bussa
po chi faeddes che sàbiu omìne.
Non so ’ennìdu a ti dare una sussa:
bogadinde da conca ogni pedine.
Tue as sempre nadadu in abba fine,
no ses abbituadu a s’abba russa.
S’a s’abba russa a ch’intrare resessis
si no ischis nadare no ndi ’essis.

Sale - 26
Deo in s’abba russa che ando atesu
ca connosco s’istrada neta e giara.
Ma però como mi pares ofesu
po cantu naras a sa zente in cara:
però non ti lamentes ca insara
ses tue chi de pungher mi as pretesu.
Ma nara coment’est chi ti cuntentas:
como ti so punghinde e ti lamentas.

Mura - 27
Ja mi piaghen sas improvisadas
ca faghes finas otavas maduras.
Ma sas bideas sun totu isbagliadas
e de su chi t’aspetat non ti curas.
Sas chi mi ses dende no sun punturas:
po me cussas sun solu isfoetadas.
E sas isfoetadas, caru Sale,
ja l’ischis tue chi no faghen male.

Sale - 28
Ma, Frantziscu, ite cheres chi ti fete
como subra su palcu m’ispiega.
Tue chi m’iste calmu mezus prega
ca faghet male finas su foete:
deo no dia cherrer che poete
retzire colpos dae su collega
ca po no esser da su collega ofesu
su passu allegro e mi che avio atesu.

Mura - 29
Però no ti nde peses a pibios:
custas no sunu penas ne dolores.
Non ti soe ponzende in disafios
ma poto narrer e no b’at errores
chi in su passadu sos collegas mios
mi nd’ana fatu ’e totu sos colores:
mi ch’an iscontzu su ch’aia tèssidu
ma a lu torrare a fagher so reséssidu.

Sale - 30
Ma ite t’an fatu sos collegas tuos?
Forsi in briga colpos e murrunzu.
Si a mie a brigare dan aunzu
ja no mi resto frimmu a sos concluos
ca si si proan a mi dare unu punzu
lu so dispostu a nde torrare duos
e a sa palte ’e subra mi che passo:
ista seguru, iscuder no mi lasso.

Mura - 31
Frantziscu Sale, che totus distintu
ja podes esser, ma sena t’illùdere.
No so in chilca sa via ’e preclùdere
sena t’etare sas manos a chintu
ma persuasu sias e cunvintu:
t’an iscutu e ti sighin a iscùdere.
Colpos nd’as a retzire pius de mizas,
pius a prestu mancu ti nd’abbizas.

Sale - 32
Mi nde poto abbizare chi so lanzu:
si lu cheres ischire mi pregunta.
Ma tue m’asa nadu po aggiunta
chi dogni ’olta mi dan calchi ’anzu
ma deo so che su ’espe terranzu:
cando mi tocan nde ’ogo sa punta
e si mi sighis gai in custa die
so dispostu ’e la pungher fina a tie.

Mura - 33
Ses comintzende a baltziare ’oghe
in custu tantu bellu festivale.
Ma chelzo chi sos dubbios ti ch’oghe
deo no so in chilca ’e fagher male
e poi no so ’ènnidu a inoghe
a m’isporcare sas manos cun Sale
prite comente nde las apo ’atidas
mi che las chelzo torrare pulidas.

Sale - 34
Ma una cosa ti fato a ischire:
tue, Frantziscu, l’as pensada male.
No ch’at de isporcare s’ideale
chi inoghe est s’idea ’e las pulire
ca si in manos as bisonzu ’e sale
ti las pulis e las podes salire.
Si b’est cussa materia vicina
no b’atacat nemmancu sa muschina.

Mura - 35
Ma a bite be-i torras dae nou
ca si no che a prima est s’intervenzo.
Unu dovere po fagher chi ’enzo
ti torr’a narrer, non po fagher prou
poi, Frantziscu, de su sale tou
fin’a oe bisonzu no nde tenzo.
Pro chi no sia Sale conto Mura:
resto comente m’at fatu sa natura.

Sale - 36
No chirches de su sale s’impiantu:
mezus de che l’ogare dae iscena.
Bi nd’at fina una parte in sardu cantu
inue b’at de natura una vena
ma deo, pensa, pro me apo su tantu
chi no nde poto dare a zente anzena.
Si de natura no nd’as tentu, creo,
chi sia in gradu ’e ti nde dare deo?

Mura - 37
Ma po me pensamentu non ti lese
s’arrejonas cun sàbiu discussu.
Ma sa finale faghimos palese
s’an preparadu un’argumentu ’e lussu
ma chelzo ischire ite sale sese
si sale fine ses o sale russu.
E as a esser de sale unu muntone
ma no de su ch’aiat Salomone.

Sale - 38
Si finimos su tema in bonumore
deo puru in su parcu so po cussu.
Como abbastantza nde amos discussu,
pius non chelzo fagher un’errore.
Ma siat sale fine o sale russu
tenet sempre su matessi sabore:
fine o russu no tenet importantzia
puite sempre est cudda sa sustantzia.